**«АҦСУА МИФОЛОГИА» – АҦСУАҬҴААРАҾЫ ИААРЫЛЫҲӘҲӘО АУСУМҬА ҾЫЦ**

2012 шықәсазы Аҟәа иҭыҵит аҵарауаҩ, академик С.Л.Зыхәба «Аҧсуа мифологиа» захьӡу имонографиа. Ҭҵаарадыррала акыр џьа зыдбалоу, аҧсуа жәлар рмифологиатә хәыцра инарҭбааны изныҧшуа аусумҭа ду алагамҭаҭы автор иҩуеит: «Ари ашәҟәы аҩра, инеиҧынкыланы акәымзаргьы, ҩажәа шықәса инареиҳаны саҿын… Исылшоз агсмырхеит, сгәы адкыланы изҩит ҳәа ишысыҧхьаӡогьы, ҳәарас иаҭахузеи, иагқәоу ҟалашт. Исцәыбжьахаз, исызгәаамыгӡаз азгәаҭаны, аамысҭашәала, изҩыданы исазҳәо аҧхьаҩ дҟалозар, гәык-ҧсык ала исыдыскылоит, заанаҵгьы ҭабуп ҳәа иасҳәоит».

Ҳара хықәкыс ҳҿаҧхьа иқәҳаргылом аҵарауаҩ нага иусумҭа иагу-иабзоу азгәаҭара, аҭҵаарадырратә анализи ахҳәааи азыҟаҵара. Аха егьа ус акәзаргьы, иамҩаны иаабоит уи ақәҿыҭра, агәаанагарақәа рҳәара.

Аҧсуаа рмифқәа ҭырҵаауеижьҭеи, инықәырҧшшәа иугозар, ҩышәҟа шықәса ҵуеит. Аха урҭ хыла ҭҵаарадырратә обиектс иҟаҵаны, хазы аӡәгьы аус рыдиуломызт, егьырҭ амаҭәарқәа ирымҩатәны иахьалацәажәоз атәы ҳамҳәозар. Аҧсуа мифқәеи амифтә персонажцәеи ртәы иазааҭгылахьоу иреиуоуп: С.Ҭ.Ажәанба, Н.С.Џьанашьиа, Г.Ф.Чурсин, Ш.Д.Инал-иҧа, И.А.Аџьынџьал, Л.Хә.Акаба, Ш.Хь.Салаҟаиа, В.Г.Арӡынба, А.А.Аншба, Р.А.Аҳашба, З.Џь.Џьапуа, Е.М.Малиа, Г.У.Смыр, Ц.С.Габниа, В.А.Кәаҕәаниа, С.А.Тапаҕәуа уҳәа убас егьырҭ аҵарауаа аӡәык-ҩыџьак. Аҧсуаа рмифологиа аганқәак ирыхцәажәахьеит иара убас аетнографцәа, абызшәадырҩцәа, афольклорҭҵааҩцәа уҳәа, доусы дара рыҭҵааратә интересқәа ирыдҳәаланы. Аха урҭ еидкыланы рыҭҵаара, хыхь ишаҳҳәахьоу еиҧш, аӡәгьы иҽазимкыцызт, иҧсаҟьаны иҟан ҳәа уҳәар ҟалоит. Раҧхьаӡакәны уи зҽазызшәаз, ҭҵаарадырралагьы еиҿыршәшәаны иазнеиз аҵарауаҩ, академик С.Л.Зыхәба иоуп. Уи ус шакәу иҳәоит аҵарауаҩ, алитератураҭҵааҩы Р.Хә.Қапба иаҳхысыз ашықәс азы агазеҭ «Аҧсны» №54 аҿы ианыз, «Аҭҵаамҭа хатәра» захьӡу С.Л.Зыхәба имонографиа иазикыз инеиҵыху истатиаҿгьы.

Аҧхьаҩ мҩашьарада ибоит зыӡбахә ҳамоу аусумҭа автор дызлацәажәо азҵаара ибзианы ишидыруа, инарҭбаангьы ихы ишаирхәо абызшәатәи, аҭоурыхтәи, аетнографиатәи, афольклортәи уҳәа аматериалқәа маҷымкәа.

Аҵарауаҩ С.Л.Зыхәба иҭҵааратә усумҭа шьақәгылоуп амифологиатә хаҿсахьақәа еидызкыло еиуеиҧшым агәыҧқәа (агәыҧқәа ҳәа уҳәар ауазар) рыла еихшаны. Иаҳҳәап, иҳараку аҧсуа мифологиа (уахь иаҵанакуеит акосмогониатәи антропогониатәи мифқәа), амифтә ҟазшьа змоу афольклортә персонажцәа, ашәарахи аҩнатә ҧстәқәеи рынцәахәқәа, аӡы астихиа иадҳәалоу анцәахәқәа, амифтә ҟазшьа змоу (изооморфтәу) аҧстәқәа, адгьылқәаарыхра анцәахәқәа, иантропоморфтәу амифтә персонажцәа, аҧсабара иазку амифқәа, амифтә ҭыҧ хьыӡқәа, абстракттә ҟазшьа змоу амифқәа уҳәа убас еиҧш зынӡа 14 гәыҧ ыҟоуп. Ҷыдала иалкааны ирзааҭгылоуп, хыҧхьаӡарала иугозар, 161 мифтә хаҿсахьақәа.

Амиф аӡбахә анаҳҳәо, хшыҩзышьҭра азутәуп «амиф» ҳәа изышьҭоу ахаҭа закәыҵәҟьоу, изхылҿиааз. Ҳгәанала, С.Л.Зыхәба убри аганахьала ииашаны иҟаиҵеит, иусумҭа алагамҭаҿы иааркьаҿӡаны акәзаргьы, амифи адини рҭоурых дахьалацәажәаз, иҭҵаара уи ала иахьхациркыз. Аҵарауаҩ ихаҭа иусумҭаҿы ишиҳәо еиҧш, адунеи ажәларқәа рмифқәа ирызкны хыҧхьаӡара рацәала алитература шыҟоугьы, иахьа уажәраанӡа цқьа ишьақәыргыланы иҟам уи закәу азы иаку еилкаарак. Амиф захьӡу ҳәа адунеитә ҭҵаарадырраҿы хәышә инареиҳаны еиуеиҧшым агәаанагарақәа уҧылоит. Аҵарауаа рахьтә џьоукы, иаҳҳәап, Иванов В.В., Афанасиев А.Н., иара убасгьы англыз ҵарауаҩ Таилор Е.Б. реиҧш иҟақәоу, амифи адини еидырҳәалоит. Иҟоуп егьырҭ аҵарауаагьы, адин хыҵхырҭас иамоу амиф ауп ҳәа изыҧхьаӡо.

Академик С.Л.Зыхәба европатәи аҵарауаа дуқәеи аурыс ҵарауааи рҧышәа дшазҿлымҳаугьы, уи ихы ишаирхәогьы, имоуп ихатәы гәаанагара. Абар амиф захьӡу ҳәа уи иусумҭаҿы ииҩуа: «Иахьынӡаҳалшо ала иаармарианы иаҳҳәозар, еиуеиҧшым аҧсабаратә цәырҵрақәеи, ауаажәларратә, асоциалтә цәырҵрақәеи зыхҟьаз ҳәа ииашам агәаанагарақәеи адунеихәаҧшышьақәеи зныҧшуа ажәлар рҳәамҭақәа роуп амиф захьӡу».

С.Л.Зыхәба имонографиаҿы иҭҵаауп еиуеиҧшым аҧсуаа рмырҭаҭратә нцәахәқәа рхаҿсахьақәа, иара убас амифтә ҟазшьа змоу афольклортә персонажцәа, ашәарахи аҩнатә ҧстәқәеи рынцәахәқәа, аӡы астихиеи аҧсабаратә цәырҵреи ирыдҳәалоу анцәахәқәа, адгьылқәаарыхра анцәахәқәа, амифтә ҟазшьа змоу (изооморфтәу) аҧстәқәа, иантропоморфтәу амифтә персонажцәа, абзиабара анцәахәы, ажьира анцәахәы, аҿиара анцәахәы, ачымазарақәа рынцәахәқәа ирызку амифқәа, амифтә ҭыҧхьыӡқәа, абстракттә ҟазшьа змоу амифқәа.

Иазгәаумҭарц залшом аҵарауаҩ иусумҭаҿы иахьа уажәраанӡа акьыҧхь збахьоу амифтә ҳәамҭақәа шамахамзар акагьы дышрывымсыз. Убри аҿгьы даанымгылакәа, автор џьарак еидикылеит аҵыхәтәантәи ҩынҩажәа шықәса раахыс Аҧсны ахы-аҵыхәа еизигоз, анаҩс аус здиулоз ихатәы нҵамҭақәагьы. Имаҷым иара убас амифтә персонажцәа ирызкны аҧсуаа ирдыруа аҳәамҭақәа рвариантқәагьы ахьааиго.

Иазгәаҭатәуп аҵарауаҩ С.Л.Зыхәба иусумҭа иадаабало даҽа ҷыдаракгьы. Уи дзыхцәажәо ахаҿсахьақәа баша рышьақәырҕәҕәара азмырхакәа, инарҭбааны ихы иаирхәоит егьырҭ аӡәырҩы ажәларқәа рфольклори ретнографиеи рҟынтәи апараллельқәа, еиҳараӡакгьы адыга жәларқәа рҿынтә. Насгьы аҵарауаа зыхцәажәахьоу, ирҳәахьоу-ирыҩхьоу аҿгьы даанымгылакәа ихатәы интерпретациақәа ахьыҟаиҵо аҭыҧқәагьы маҷым. Аинтерес ду аҵоуп аҧсуааи адыгааи еицырзеиҧшу ашьамаҟа анцәахәы Ахын ихаҿсахьа. Ҵоуп, иахьа аҧсуаа рҿы инарҭбааны уи дрыздырам, акыр дырхашҭхьеит. Аха автор аҭҵаарадырратә фактқәа рыла ишьақәирҕәҕәоит ашьамаҟа рынцәахәы Ахын ажәытәан аҧсуаагьы дышрымаз.

Ирацәоуп аҵарауаҩ С.Л.Зыхәба дзыхцәажәо, иҭиҵаауа амифтә хаҿсахьақәа рахьтә иахьагьы ажәлар рҿы ибзианы ирдыруа, инарҭбааны ирылаҵәоу, ирхамышҭыц. Аха иҟоуп иара убас иӡқәахьаз, ҿыц еиҭашьақәиргылаз, даҽакала иуҳәозар, ареконструкциа ззиуз еиуеҧшым анцәахәқәа маҷымкәа. Еиқәаҳаҧхьаӡап урҭ рахьтә акык-ҩбак: Афырҭын, Адыд, Анҷакәынҷа, Аҳәараҳ, Ахын, Ҟәдаҧшь, Гәышьа, Аблис, Џьангьери (Џьангара), Аемына, Ашаиҭан, Акьынҿаа, Ақаҷаа, Хьӡыр, Алиашә, Ҿаҧ уҳәа убас егьырҭгьы. Иаҳҳәап, аҧшеи аҧшаҭлакәи рынцәахәы Афырҭын аҧсуаа рацәак дрыздыруам, дырхашҭхьеит. Аха аҵарауаҩ иҟаиҵо апараллельқәа ирыбзоураны, уаҩы дацәымҩашьартә агәра ҳиргоит уи нцәахәык иаҳасабала дшыҧхьаӡаз. Иахьа ажәа «афырҭын» ҳәа анаҳҳәо иаанаго, аҧша, аҧшаҕьы роуп. Насгьы хатәы хьыӡны акәымкәа зеиҧш хьыӡны ауп ҳхы ишаҳархәо. Даагап адыд-мацәыс ҳәа изышьҭоу аҧсабаратә цәырҵра анцәахәы Адыд. Аригьы, аҧсуаа рҿы нцәахәык иаҳасабала дырхашҭхьеит. Акыр аинтерес аҵоуп автор ҿырҧштәык, параллельк аҳасабала иааиго ажәытәӡатәи шуммерааи аккадааи рҿы адыди, аҧшаҭлакәи, аҧшеи рынцәахәы Адад (Адду) ахьихьӡу. Анҷакәынҷа итәы аагозар, зегь раҧхьаӡа иргыланы, аҧсуаа рҿы уи лакәтә персонажуп, анцәаратә ҟазшьақәа ицәыӡхьеит. Излаадыруала Анҷакәынҷа изку алакә раҧхьаӡакәны ақьаад ианҵан 1961 шықәсазы Очамчыра араион Гәыҧ ақыҭан, ианызҵазгьы иара С.Л.Зыхәба иоуп. Аҵарауаҩ иажәақәа рыла, усҟан Анҷакәынҷа лакәтә персонажк иаҳасабалада, нцәахәыс дыҧхьаӡоуп ҳәа иҳәартә еиҧш акгьы изгәаамыгӡеит. Аха 1975 шықәсазы Ҭырқәтәылантәи Аҧсны иааны иҟаз ҳџьынџьуаҩ Орҳан Ашамба иҟынтә ианиҵаз атекстқәа руак аҿы Анҷакәынҷа даарҧшуп абнатә ҧсаатәқәа рынцәахәык иаҳасабала. Абар Орҳан Ашамба ииҳәо: «Санду рыцҳа Аҧснытәын. Ҵҟыбын иқәҵыз дреиуан. Лара д-Шьарбалиа-ҧҳан… Санду рыцҳа сара шәарыцара санцалак, ари аҵыс, егьи акы шьны санааилак, иаанкыланы дахәаҧшуа абас лҳәон: «Анҷакәынҷа кәынҷалашә, уназхысыз, уаазхысыз рыззегьы абри смаҭа Орҳан имазааит». Ус анакәха, аҧсуаа рҿы ажәытан абнатә ҧсаатә анцәахәы дрыман.

Аҵарауаҩ имонографиаҿы зымҩа дрывымсит аҧсуа сахьаркыратә литератураҿы иуҧыло амифқәагьы. Ҿырҧштәыс иаагозар, Д.Гәлиеи, Б.Шьынқәбеи рырҿиамҭақәа. Инарҭбаангьы иусумҭаҿы ианирҧшит. Насгьы алитературатә хыҵхырҭақәа рнаҩсгьы, икәша-мыкәша иҟаз ауаа рҟынтәи иаҳақәахьазгьы акгьы бжьаимыжьит.

С.Л.Зыхәба излеиҳәо ала, аҧсуа бызшәа даара ибеиоуп амифтә хәыцрақәа зныҧшуа ашьҭамҭақәа рыла. Ҳгәы иаанагоит уи аҧхьаҟагьы инарҭбааны аҭҵаара зҭаху акоуп ҳәа.

Иаҳҳәар ҳалшоит, С.Л.Зыхәба имонографиа «Аҧсуа мифологиа» аҵыхәтәантәи жәашықәса рыҩнуҵҟа аҧсуаҭҵаараҿы аҧсышәала иҩу аусумҭақәа ишаарылыҳәҳәо. Насгьы иазгәаҭатәуп автор ишьҭихыз атема иахьа иҭҵааны, аус адуланы иҟаимҵазҭгьы, уаҵәы даҽаӡәы изыҟамҵар шауаз. Избан акәзар, аамҭа наскьацыҧхьаӡа иаҳцәыӡуагьы маҷӡам. Ари аус ҧшьаҿы аҵарауаҩ илшамҭақәа шьарда шыҟоугьы, агәра ганы ҳаҟоуп, аҧсуа мифологиа иҵегьы «аҧсы аханы» ианыҟаз еизганы иҭызҵаауаз аӡәы дҟалазҭгьы, ҳажәлар ртрадициатә доуҳатә культура ахьынӡабеиаз еиҳагьы еилаҳкаартә, иаҳбарҭахартә ишыҟалоз.

Зыӡбахә ҳамоу аҵарауаҩ имонографиа ахы инаркны аҵыхәанӡа инеиҧынкыланы хшыҩзцарала иаҧхьаз аҧсуа мифологиазы еидкылоу, акыр ихаҭәаау, еизыркәкәоу адырра ҵаулақәа имоурц залшом. Ҳгәы иаанагоит аҧхьаҩцәа рыҩнуҵҟа ари аусумҭа азгәаҭаны, хымҧада иахәҭоу ахәшьара ҳаракгьы арҭап ҳәа.

Аҧсуа мифологиа асҟак иахьбеиоу даҽазныкгьы агәра ҳнаргоит ҳажәлар ижәытәӡоу аҭоурыхтә мҩа ишанысхьоу. Зқьышықәсала арахь «имҩахыҵуаз» арҳәцәеи, ақәылаҩцәеи, ампыҵахалаҩцәеи рҿаҧхьа рхы шыладмырҟәуаз, рыҧсадгьылгьы аӡәгьы «ишицеиҩырымшоз», уи рыҧсы шаҿҳәараз.

Акритик, алитератураҭҵааҩы Р.Хә.Қапба хыхь зыӡбахә ҳҳәаз, С.Л.Зыхәба имонографиа иазкны ииҩыз астатиа хыркәшауа ииҳәаз агәаанагара ицеиҩшауа, иацаҳцар ҳҭахуп даҽакгьы. Ас еиҧш иҟоу аусумҭа хатәра аурысшәахь адагьы, еиҭаганы иҭыжьтәуп ҳәа ҳгәы иаанагоит англыз бызшәалагьы. Хьыҧшымра мҩала аҿиара иаҿу ҳҳәынҭқарра адунеи ажәларқәа зегьы иазхарҵарц азы излауала ирыларҵәалатәуп ҳара ҳҭоурыхи ҳлитературеи реиҧш, ҳатрадициатә доуҳатә культурагьы. Убарҭ рхыҧхьаӡараҿы иҟоуп аҵарауаҩ, академик С.Л.Зыхәба имонографиа ҟаимаҭ «Аҧсуа мифологиа» – аҧсуаҭҵаараҿы иаарылыҳәҳәо аусумҭа ҿыц.

Ажурнал «Алашара». – 2013 ш., №5.